13.

Bod M.A.901 sa mení takto: i) písmeno a) sa nahrádza takto: „a) Osvedčenie o overení letovej spôsobilosti sa vydáva v súlade s doplnkom III (formulár EASA 15a, 15b alebo 15c) po dokončení uspokojivého overenia letovej spôsobilosti. Osvedčenie o overení letovej spôsobilosti je platné jeden rok.“ ii) dopĺňa sa toto písmeno l): „l) V prípade lietadla ELA1, ktoré sa nepoužíva v obchodnej prevádzke, organizácia vykonávajúca údržbu uvedená v časti 145 alebo M.A. podčasti F, ktorá vykonáva ročnú inšpekciu uvedenú v programe údržby, môže, ak má príslušné povolenie, vykonať overenie letovej spôsobilosti a vydať príslušné osvedčenie o overení letovej spôsobilosti, a to za týchto podmienok: 1. Organizácia menuje personál na overenie letovej spôsobilosti, ktorý spĺňa všetky tieto požiadavky: a) Personál na overenie letovej spôsobilosti má oprávnenie osvedčujúceho personálu pre príslušné lietadlo. b) Personál na overenie letovej spôsobilosti má aspoň trojročnú prax ako osvedčujúci personál. c) Personál na overenie letovej spôsobilosti je nezávislý od postupu riadenia zachovania letovej spôsobilosti lietadla, ktoré je predmetom overovania, alebo má úplnú právomoc nad postupom riadenia zachovania letovej spôsobilosti lietadla, ktoré je predmetom overovania. d) Personál na overenie letovej spôsobilosti získal znalosti o častiach tejto prílohy (časť M) relevantných pre riadenie zachovania letovej spôsobilosti. e) Personál na overenie letovej spôsobilosti získal preukázanú znalosť postupov organizácie vykonávajúcej údržbu týkajúcich sa overovania letovej spôsobilosti a vydávania osvedčenia o overení letovej spôsobilosti. f) Personál na overenie letovej spôsobilosti bol formálne potvrdený príslušným orgánom po vykonaní overenia letovej spôsobilosti pod dohľadom príslušného orgánu alebo pod dohľadom personálu na overenie letovej spôsobilosti tejto organizácie v súlade s postupom schváleným príslušným orgánom. g) Personál na overenie letovej spôsobilosti vykonal počas posledných dvanástich mesiacov aspoň jedno overenie letovej spôsobilosti. 2. Overenie letovej spôsobilosti sa vykonáva v rovnakom čase ako ročná inšpekcia uvedená v programe údržby a vykonáva ho tá istá osoba, ktorá uvoľňuje lietadlo do prevádzky po takejto ročnej inšpekcii, pričom je možné využiť ustanovenie o vykonaní 90 dní pred stanovenou lehotou uvedené v M.A.710 písm. d). 3. Overenie letovej spôsobilosti zahŕňa plne zdokumentované overenie v súlade s bodom M.A.710 písm. a). 4. Overenie letovej spôsobilosti zahŕňa fyzickú prehliadku lietadla v súlade s bodom M.A.710 písm. b) a c). 5. Osvedčenie o overení letovej spôsobilosti formulár EASA 15c vydáva v mene organizácie vykonávajúcej údržbu osoba, ktorá vykonáva overenie letovej spôsobilosti, keď sa presvedčí, že: a) overenie letovej spôsobilosti bolo úplne a uspokojujúco dokončené; a b) že program údržby bol overený v súlade s bodom M.A.710 písm. ga); a c) že neexistuje žiaden nesúlad, ktorý by ohrozoval bezpečnosť letu. 6. Kópia vydaného osvedčenia o overení letovej spôsobilosti sa zasiela príslušnému orgánu členského štátu registrácie lietadla do 10 dní od dátumu vydania. 7. Ak organizácia zistí, že výsledok overenia letovej spôsobilosti je nejednoznačný, alebo ak z overovania podľa bodu M.A.901 písm. l) bod 5 písm. b) vyplynú v prípade lietadla nezrovnalosti týkajúce sa nedostatkov v obsahu programu údržby, informuje o tom do 72 hodín príslušný orgán členského štátu registrácie. 8. Príručka alebo podrobný popis organizácie vykonávajúcej údržbu musí obsahovať všetky tieto informácie: a) Postupy na vykonávanie overovania letovej spôsobilosti a vydanie príslušného osvedčenia o overení letovej spôsobilosti. b) Mená členov osvedčujúceho personálu oprávnených na overovanie letovej spôsobilosti a vydanie príslušného osvedčenia o overení letovej spôsobilosti. c) Postupy na overenie programu údržby.“